text: [{"text_idx": "#000003", "text": "627: Qabrii Dhiquun akkamitti laallama?"}, {"text_idx": "#000005", "text": "2.1. Eega qabrii masjiida keessatti ijaaruun dhoorkaa ta\u2019ee, Qabriin Rasuulaa SAW maaliif masjiidannabawwii keessa ta\u2019e?"}, {"text_idx": "#000006", "text": "Gaafii: Namni an biratti qaxaramee dalagu qabrii abbaa isaa kan masjiida moggatti ijaarame akka dhiqu na ajaja. Wanti kun dilii moo dilii miti?"}, {"text_idx": "#000007", "text": "Wanti dura hubatamuu qabu masjiida biratti nama du\u2019e awwaaluun dhoorkaadha. Masjiidaa fi qabrii wal bira godhuu hin qabnu. Inumaa masjida qabriin keessa jiru itti salaatuun haraama. Sababni isaa shirkiin wantoota akkanaa irraa argamuu waan danda\u2019uufi. Namoonni booda qabrii san gara bakka gabbartiitti jijjiiruu malu. Kanaaf jecha qabrii fi Masjida walirraa fageessuun dirqama."}, {"text_idx": "#000008", "text": "Qabxiin lammaffaa ammo akka gaafii irraa mul\u2019atutti qabriin waan ijaaramte fakkaatti. Waan ijaarametu dhiqama. Akka ulamaa\u2019iin jedhanitti qabrii lafarraa taakkuu takka qofa ol fuudhuu barbaachisa. Sanii ol ijaaruun hin ta\u2019u. Ulamaa\u2019iin gariin haraama kan jedhan yoo ta\u2019u, gariin ammo jibbamaadha kan jedhanis ni jiru. Dabalataan halluu gargaaraa dibuunis haraama. Akkasumas qabrii dhiquunis haraama. Dhiquu san keessa qabrii san guddisuu fi kabajuutu irraa argama. Kanaafuu qabrii dhiquunillee hin barbaachisu. Namoota waan akkanaa dalaganis yaadachiisu qabna. Qabrii guddisuun hin barbaachisu. Nama erga awwaalaniin booda Rabbii fi nama du\u2019e san walitti dhiisuudha. Ilmi irraa hafe ilma gaarii yoo ta\u2019e, qabrii ijaaruu fi dhiquu ykn dibuu osoo hin taane, salaata hunda booda du\u2019aa\u2019ii isaa haa godhu. Maqaa isaatiin sadaqaa haa kennuufi. Kanatu nama awwaalame saniif faaydaa qabaata. Ka Rasuulli SAW ilma gaarii jedhan nama akkanaati."}, {"text_idx": "#000010", "text": "Yoo namni mana namaa qaxaramee dalagu waan akkanaa ajajame, ajaja san diduun rakkoo yoo kan itti hin fidne tahe diduu qaba. Akkasumas mana san gad dhiisuu yoo danda\u2019es gad dhiisuudha. Haa ta\u2019u malee dhimmichi kafiilaan wal qabatee rakkoo itti fida taanaan ulamaa\u2019ii biyya san jirtu gaafachuun furmaata itti godhuu barbaachisa."}, {"text_idx": "#000011", "text": "Qabrii bareechisuu fi kunuunsa godhuufiin hin barbaachisu. Fakkeenyaaf waan akka ilillii keessatti dhaabuu, mukkeenii fi wantoota garagaraatis keessatti dhaabuun hin barbaachisu. Shiekh Muhammad ibn Ibraahim ibn Aal ash-shiekh akkana jedhe, \u201cqabrii bareechisuu fi keessatti biqiltoota dhaabuun waan islaamummaan ajajjee miti. Wanti akkanaatis hin hayyamamu. Kun warra nasaaraa akkkeessuutu keessa jira. Warri nasaaraa qabrii isaanii bakka bashannanaa fakkeessuuf waan akkanaa dalagan. Kanaafuu biqiltoota qabrii keessatti dhaabaman sanniin buqqisuu fi bishaan qabrii san keessatti dhangalaafamus irraa muranii gara biraa deebisuu barbaachisa.\u201d"}, {"text_idx": "#000012", "text": "Dhimmi biraa ammo Masjiida keessatti nama awwaaluun ykn qabrii fi masjiida wal bira godhuun dhoorkaadha. Ergamaan Rabbii SAW namoota waan akkanaa dalagan abaaraniiran. Umm Salamah habashaarraa wayta gara Madiinaa deebitu, nasaaronni habashaa qabrii fi bakka sagadaa eddoo tokko godhuu isaanii itti himte. Kana booda Rasuulli SAW akkana jedhan, \u201cAbaarsi Rabbii yahuudaa fi nasaaraa irra haa jiraatu. Qabrii nabiyyootaa fi namoota gaggaarii eddoo ibaadaa godhatan. Namoonni kunniin isaan keessaa namni saaliha ta\u2019e tokko yoo du\u2019e qabrii isaarratti bakka waa gabbaran tolchan. Isaan kun Rabbi biratti irra hamaa ummataati\u201d jedhan."}, {"text_idx": "#000014", "text": "Walumaa galatti masjiidaa fi qabrii walirraa fageessuun barbaachisaadha. tarii qabrii san ammatti namoonni gabbaruu dhabuu danda\u2019an, if dura garuu rakkoon tun mudatuu waan dandeettuuf islaamummaan qabrii fi masjiida walirraa fageessutti ajajje."}, {"text_idx": "#000015", "text": "Dhimma kanarratti Sheikh Abdalaziiz ibn Baaz akkana jedhe, \u201cnamoonni qabrii masjiida keessa godhuu barbaadan, qabriin Rasuulaatuu SAW masjiida keessa jira kan jedhu akka ragaatitti dhiheessuu fedhan. Wanti beekamuu qabu, Sahaabonni Rasuula SAW masjiida keessatti hin awwaalle. Isaan mana Aa\u2019ishaa keessatti awwalaman. Yeroo sanitti masjiidaa fi Manni Aa\u2019ishaa walirraa fagoodha. Bara Khaliifummaa Al Waliid Abdulmalik wayta Masjiidannabawwiin bal\u2019ifamu qabriin Rasuulaa SAW qaama masjiidaa keessa seene. Dalagaan isaa kun sirrii hin turre. Ulamaa\u2019iin yeroo san turanis balaaleeffataniiran. Ajaja khaliifaa waan ta\u2019eef dirqama itti ta\u2019ee fudhatan. Inni garuu masjiida bal\u2019isuuf jecha dalage waan ta\u2019eef rakkoo hin qabu jedhee itti fufe.\u201d"}, {"text_idx": "#000016", "text": "Qabrii Rasuulaa SAW akka ragaatti fudhatanii, masjiida keessatti nama awwaaluun hin barbaachisu. Akkuma jedhame Masjidatu qabritti dhaqe malee qabriin isaanii Masjidatti hin dhufne. Yeroo sanittis wanti kun mormiin guddaan isa mudateera. Kanaafuu qabrii fi Masjiida walirraa fageessuu barbaachisa."}]